“อาคม” สั่งเบรก AOT ประมูลดิวตี้ฟรี 4 สนามบิน-พื้นที่เชิงพาณิชย์ เพื่อทบทวนเงื่อนไข
“อาคม” สั่งเบรก AOT ประมูลดิวตี้ฟรี 4 สนามบิน-พื้นที่เชิงพาณิชย์ เพื่อทบทวนเงื่อนไข
15 มี.ค. 2562

นายอาคม เติมพิทยาไพสิฐ รมว.คมนาคม แถลงถึงกรณีที่ บริษัท ท่าอากาศยานไทย จำกัด (มหาชน) หรือ AOT(ทอท.)เตรียมเปิดประมูลสิทธิประกอบกิจการจำหน่ายสินค้าปลอดภาษี (ดิวตี้ฟรี) ในท่าอากาศยานสุวรรณภูมิ ท่าอากาศยานภูเก็ต ท่าอากาศยานเชียงใหม่ และท่าอากาศยานหาดใหญ่ รวมทั้งสิทธิประกอบกิจการเชิงพาณิชย์ในท่าอากาศยานสุวรรณภูมิว่า ขณะนี้ได้มีข้อห่วงใยและข้อเสนอแนะหลายประเด็น
ดังนั้น การที่ ทอท.จะเดินหน้าประกวดราคากับเอกชนในกิจการดังกล่าวจำเป็นต้องสร้างความชัดเจนให้เป็นที่ประจักษ์ทั้งในแง่ข้อกฎหมายและรูปแบบการดำเนินการที่เหมาะสม เพื่อให้มีการดำเนินการอย่างโปร่งใสและมีการแข่งขันที่เป็นธรรม เป็นประโยชน์สูงสุดของประเทศ 
ซึ่งกระทรวงคมนาคมได้เชิญนายนิตินัย ศิริสมรรถการ กรรมการผู้อำนวยการใหญ่ AOT มาหารือในประเด็นแล้ว เห็นควรให้ ทอท.ชะลอเปิดประมูลสิทธิในการประกอบกิจการทั้ง 2 โครงการออกไปก่อน
โดยขอให้คณะกรรมการ ทอท.พิจารณาทบทวนรูปแบบการเปิดประมูลให้เอกชนเข้ามาร่วมประกอบกิจการทั้ง 2 โครงการ โดยนำข้อห่วงใยและข้อเสนอแนะจากทุกภาคส่วนไปประกอบการพิจารณาให้รอบคอบเพื่อให้การดำเนินการมีการแข่งขันอย่างเป็นธรรม รวมทั้งให้ ทอท.หารืออย่างเป็นทางการกับกระทรวงการคลังถึงความชัดเจนว่าโครงการดังกล่าวเข้าข่าย พ.ร.บ.ร่วมทุนรัฐและเอกชนฉบับใหม่ หรือมติครม.ที่เกี่ยวข้องหรือไม่
“จะมี 2 ประเด็นคือรูปแบบการดำเนินการ ซึ่งประกาศของ ทอท.นั้น เรื่องของดิวตี้ฟรีนั้น 4 สนามบินให้เป็นรายเดียว และเชิงพาณิชย์เฉพาะสุวรรณภูมิก็เป็นรายเดียว ก็อยากให้ไปดูรูปแบบการแข่งขันและเป็นธรรม ประเด็นที่ 2 คือข้อกฎหมาย ต้องปฏิบัติตามกฎหมายร่วมทุนปี 62 หรือไม่ อย่างไร และมติคณะรัฐมนตรีที่เกี่ยวข้อง
โดยได้เชิญมาหารือแล้วอยากสร้างความชัดเจนใน 2 ประเด็นนี้ให้ได้เสียก่อน และได้เร่งรัดให้ดำเนินการให้เกิดความชัดเจน กระทรวงคมนาคมจะกำกับดูแล ทอท.ในเรื่องนี้อย่างใกล้ชิด ให้ไปรับฟังความคิดเห็นกับผู้ที่เกี่ยวข้อง ก่อนที่ดำเนินการขั้นตอนต่อไป”รวม.คมนาคม กล่าว
ทั้งนี้ ให้กรรมการผู้อำนวยการใหญ่ AOT หารือกับคณะกรรมการ AOT และกำหนดช่วงเวลาการดำเนินการประกวดราคาทั้ง 2 โครงการ ทั้งประกาศเชิญชวน การขายซอง และการยื่นข้อเสนอโครงการ
ด้านนายนิตินัย กล่าวภายหลังการหารือ โดยยืนยันว่า บริษัทจะยังคงดำเนินการเปิดประมูลให้สิทธิประกอบการกิจการจำหน่ายสินค้าปลอดภาษี (ดิวตี้ฟรี) ณ ท่าอากาศยานสุวรรณภูมิ ท่าอากาศยานภูเก็ต ท่าอากาศยานเชียงใหม่และ ท่าอากาศยานหาดใหญ่ และประกอบกิจการเชิงพาณิชย์ภายในอาคารผู้โดยสารท่าอากาศยานสุวรรณภูมิเช่นเดิม เนื่องจากที่ผ่านมา บริษัทได้ดำเนินการตามขั้นตอนแล้วเพื่อให้การดำเนินโครงการเป็นไปอย่างโปร่งใสแล้ว เพียงแต่ยอมรับว่าอ่อนการประชาสัมพันธ์
ส่วนประเด็นว่าจะเข้าข่าย พ.ร.บ.ร่วมทุนฯ ฉบับใหม่หรือไม่นั้น ขณะที่ร่างทีโออาร์ยังไม่มีกฎหมายชี้ชัด ซึ่งได้หารือกับผู้อำนวยการ สำนักงานคณะกรรมการนโยบายรัฐวิสาหกิจ (สคร.) ได้คำตอบว่าให้ดำเนินการไปก่อน อีกทั้งบริษัทก็เห็นว่าการดำเนินกิจกรรม 2 โครงการก็ไม่เข้าข่าย พ.ร.บ.ร่วมทุนฯ ปี 62 ด้วย
รายงานข่าวจาก AOT เปิดเผยว่า ทอท.อยู่ระหว่างการพิจารณาที่จะเปิดแถลงข่าวเรื่องนี้ในวันที่ 18 มี.ค.62